'n Anderste plek vir lekker saamkuier | News24
'n Anderste plek vir lekker saamkuier
Sjiek Shack is 'n kuierplek met 'n verskil.
Hier eet jy nie net heerlike tuisgebakte kosse nie, maar kan jou ook verlustig in die mooiheid van alternatiewe huisdekor, klere en serpe terwyl daar gesellig saamgekuier word.
Sakevroue Nadia en Marlise het hulle kreatiewe energieë saamgespan en The Sjiek Shack langs Algoaweg (oorkant VW se nuwe motor parkeerarea/ingang by UD Garden Centre) omgetower. Dié kuierplek word Saterdag amptelik ge-open en die publiek word uitgenooi om vanaf 08:00 saam te kuier.
Geskenke en gesellige saamkuier
Alles wat dié gedugte sakevrou-kombinasie doen, doen hulle in hart en siel en daarom het hulle ook hulle "Met Hart en Siel" geskenke-reeks uitgebring. Geskenke sluit in kralewerk, serpe, 'n klerereeks sowel as kinderklere en dan is daar ook interessante en alternatiewe huisdekor items, enig van 'n soort.
Dit was Nadia se pa, wyle Willie Taljaard, se droom om dié soort sink-kuierplek langs die kwekery in te rig. Sy ontydige dood het Nadia laat besluit om met trots The Sjiek Shack te open. Nadia en Marlise is bekend vir hulle heerlike kaaskoeke, biltong quiche en roosterkoeke. By Sjiek Shack, wat sitplek vir 40 gaste bied, word "Vintage High Teas" aangebied.
Die kuierplek is ook beskikbaar vir funksies op Saterdae in die middae en hulle voorsien in die spyseniering en dekor.
In die week is elke dag se spyskaart 'n verrassing. Om te sien wat die dag se spesialiteite is besoek hulle Facebook-blad by Met Hart en Siel Geskenk en Klerewinkel. Dié vroue sê nie sommer "nee" vir 'n funksie nie en maak 'n plan en pas aan om dit vir hulle kliente so gesellig en stylvol moontlik aan te bied.
Saterdae is ook roostekoek-dae wanneer bobaas-bakster Liza dié tradisionele lekkernye oor die kole by Sjiek Shack gaan rooster.